חוק המפלגות (תיקון מס' 24), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2680, עמ' 98, 2018-01-07T00:00:00+02:00
חוק המפלגות (תיקון מס' 24), התשע"ח-2018 התקבל בכנסת ביום י"ד בטבת התשע"ח (1 בינואר 2018). החוק קובע כי יחול הסדר חדש על בחירות מקדימות לתפקיד חבר הכנסת שמתקיימות בתקופה שבסמוך לפני מועד הבחירות הכלליות לכנסת במפלגות שבהן מספר החברים הוא 5,000 לפחות, ורשאים להצביע בהן רוב חברי המפלגה. בבחירות מקדימות כאמור יהיו זכאים מועמדים שהם נבחרי ציבור המכהנים בממשלה או בכנסת, למימון מאוצר המדינה של הוצאותיהם להתמודדות בבחירות המקדימות, אולם תקרת ההוצאות המותרות למועמדים אשר תמומן מאוצר המדינה תהיה נמוכה בכשליש מהתקרה הקבועה כיום בחוק המפלגות, התשנ"ב– 1992 (להלן – חוק המפלגות). מועמדים אלה לא יהיו רשאים לקבל תרומות, הלוואות או ערבויות כלשהן למימון הוצאות התמודדותם בבחירות המקדימות. להבדיל, מועמדים בבחירות מקדימות שאינם נבחרי ציבור יוכלו לקבל הלוואה מאוצר המדינה למימון הוצאות התמודדותם בבחירות המקדימות, שסכומה יהיה עד גובה תקרת ההוצאות המותרת באותן בחירות. מועמדים אלה יהיו רשאים לגייס תרומות בהתאם להסדר הנהוג לפי חוק המפלגות כיום. מועמדים שאינם נבחרי ציבור אף הם יהיו זכאים למענק במימון ממלכתי של התמודדותם בבחירות מקדימות. לכן, נקבע כי יוענק מימון ממלכתי לשתי קבוצות מועמדים מקרב המועמדים שאינם נבחרי הציבור: מועמדים כאמור שיחלו לכהן בכנסת בתוך שנה ממועד הבחירות הכלליות לכנסת לא יידרשו להשיב את ההלוואה שקיבלו מאוצר המדינה והיא תהפוך למענק. הם יידרשו להחזיר את התרומות שקיבלו כך שתנותק הזיקה בינם לבין תורמים שמימנו את התמודדותם בבחירות המקדימות. הקבוצה השנייה של מועמדים כוללת כאלה שלא החלו לכהן בכנסת אך זכו לתמיכה משמעותית בבחירות המקדימות. אם מועמד כזה זכה ל-60% לפחות ממספר הקולות של המועמד שנכנס לכנסת אשר מולו התמודד, ואשר זכה במספר הקולות הנמוך ביותר מקרב חברי הכנסת המתמודדים, אותו מועמד יהיה זכאי למענק יחסי כיחס מספר הקולות שקיבל למספר הקולות שקיבל המועמד שהיה לחבר הכנסת כאמור. בהתאמה, החוק קובע כי יורחבו הוראות העונשין בחוק המפלגות כך שייראו כל הפרה של ההוראות המסדירות את התנהלות המועמדים בבחירות המקדימות כעבירות פליליות.  לבסוף, החוק קובע הוראת מעבר שלפיה נבחרי ציבור מכהנים שיש בידם כיום יתרת תרומות שלא נוצלה יהיו חייבים להחזירן לתורמים בתוך ארבעה חודשים מיום תחילת החוק אלא אם כן יודיעו על כך שאין בכוונתם להשתמש בכספים אלה לשם מימון בחירות מקדימות לתפקיד חבר הכנסת.